MT Il-Ġurnal Uffiċjali tal-Unjoni Ewropea L 295/1

REGOLAMENT TAL-KUMMISSJONI (UE) Nru 1129/2011

tal-11 ta’ Novembru 2011

li jemenda l-Anness II għar-Regolament (KE) Nru 1333/2008 tal-Parlament Ewropew u tal-Kunsill billi jistabbilixxi lista tal-Unjoni ta’ addittivi tal-ikel

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10, l-Artikolu 30(1) u l-Artikolu 30(5) tiegħu,

Billi:

(1) Ir-Regolament (KE) Nru 1333/2008 jistipula l-kumpilazzjoni ta’ lista tal-Unjoni ta’ addittivi tal-ikel approvati għall-użu fl-ikel u l-kundizzjonijiet tal-użu tagħhom.

(2) L-addittivi tal-ikel li bħalissa hemm permess għalihom li jintużaw fl-ikel skont id-Direttiva 94/35/KE tal-Parlament Ewropew u tal-Kunsill tat-30 ta’ Ġunju 1994 dwar is-sustanzi li jagħtu ħlewwa għall-użu f’oġġetti tal-ikel (2), id-Direttiva 94/36/KE tal-Parlament Ewropew u tal-Kunsill tat-30 ta’ Ġunju 1994 dwar il-kuluri għall-użu fl-ikel (3), u d-Direttiva 95/2/KE tal-20 ta’ Frar 1995 tal-Parlament Ewropew u tal-Kunsill dwar l-addittivi tal-ikel għajr kuluri u sostanzi li jagħtu ħlewwa (4), għandhom jiġu inklużi fl-Anness II għar-Regolament (KE) Nru 1333/2008 wara reviżjoni tal-konformità tagħhom mal-Artikoli 6,7 u 8 tiegħu. Ir-reviżjoni ma għandhiex tinkludi stima tar-riskju ġdida magħmula mill-Awtorità dwar is-Sigurtà fl-Ikel (minn hawn 'il quddiem imsemmija “l-Awtorità”). L-additivi tal-ikel u l-użi tagħhom li ma għadhomx meħtieġa ma għandhomx jiddaħħlu fl-Anness II għal dan ir-Regolament.

(3) L-addittivi tal-ikel biss li huma inklużi fil-lista tal-Unjoni fl-Anness II għar-Regolament (KE) Nru 1333/2008 jistgħu jitqiegħdu fis-suq u jintużaw fl-ikel skont il-kundizzjonijiet ta’ użu speċifikati hemmhekk. L-addittivi tal-ikel għandhom jiġu elenkati abbażi tal-kategoriji tal-ikel li magħhom jistgħu jiġu miżjuda. Biex ikun iffaċilitat it-trasferiment u biex ikun hemm iktar trasparenza fil-proċedura tal-awtorizzazzjoni, jixraq li tiġi żviluppata sistema ġdida tal-kategorizzazzjoni li tkun il-bażi tal-Anness II.

(4) Bħala punt tat-tluq għall-iżvilupp tas-sistema tal-Unjoni, intużat is-sistema ta’ kategorizzazzjoni tal-Istandard Ġenerali għall-Addittivi tal-Ikel, il-Codex Alimentarius (5). Iżda din is-sistema għandha bżonn tiġi addattata biex tkun tqis l-ispeċifiċità tal-awtorizzazzjonijiet eżistenti fl-Unjoni tal-addittivi tal-ikel. Tqiesu d-dispożizzjonijiet attwali tal-Unjoni li huma speċifiċi għal ċerti setturi. Il-kategoriji jitfasslu bl-għan waħdieni li jkun hemm lista tal-addittivi awtorizzati u l-kundizzjonijiet tal-użu tagħhom.

(5) Għall-finijiet ta’ ċarezza jeħtieġ li l-addittivi jkunu elenkati fi gruppi ta’ addittivi li jistgħu jiġu awtorizzati għal ċerti tipi ta’ ikel. Għandha tingħata gwida għad-deskrizzjoni tal-kategoriji differenti biex tkun żgurata interpretazzjoni uniformi. Fejn jeħtieġ, deċiżjonijiet dwar l-interpretazzjoni jistgħu jiġu addottati skont l-Artikolu 19 tar-Regolament (KE) Nru 1333/2008 biex ikun hemm ċarezza dwar f'liema kategorija għandu jidħol kull ikel partikolari.

(6) In-nitriti (E 249 – 250) huma meħtieġa bħala preżervanti fil-prodotti tal-laħam biex jikkontrollaw it-trobbija potenzjali ta’ batterji dannużi, partikolarment il-Clostridium botulinum. Iżda l-użu tan-nitriti fil-laħam jista' jwassal għall-formazzjoni ta’ nitrosamini li huma sostanzi karċinoġeniċi. L-awtorizzazzjoni attwali tan-nitriti bħala addittivi fl-ikel tagħmel bilanċ bejn dawn l-effetti billi tqis l-opinjoni xjentifika tal-Awtorità u l-ħtieġa li jinżammu fis-suq ċerti tipi ta’ ikel tradizzjonali. Għal xi prodotti tal-laħam manifatturati b'mod tradizzjonali, kienu stabbiliti l-limiti massimi tar-residwi fl-Anness III għad-Direttiva 95/2/KE. Dawn il-limiti għandhom jinżammu għall-prodotti li mhumiex speċifikati u identifikati sew; iżda jrid jiġi ċċarat li l-limiti japplikaw fl-aħħar tal-proċess ta’ produzzjoni. Barra minn hekk, il-Kummissjoni se tikkonsulta mal-Istati Membri, mal-partijiet interessati u mal-Awtorità biex jiddiskutu l-possibbiltà li jitnaqqsu l-limiti massimi attwali fil-prodotti tal-laħam kollha u biex jiġu ssimplifikati r-regoli għall-prodotti manifatturati b'mod tradizzjonali. Skont ir-riżultat ta’ din il-konsulta, il-Kummissjoni għandha tikkonsidra jekk huwiex xieraq li tipproponi adattament tal-livelli massimi tan-nitriti li jistgħu jiżdiedu ma’ ċerti prodotti tal-laħam.

(7) L-uniċi addittivi li għandhom jiġu permessi biex jiżdiedu mal-ilma tax-xorb ippreparat li jidħol fil-kategorija 14.1.1 għandhom ikunu l-aċtu fosforiku u l-fosfati. Jekk wieħed iqis li l-Anness II għar-Regolament (KE) Nru 1333/2008 huwa maħsub biex jarmonizza dejjem iżjed l-użu fl-Unjoni tal-addittivi fl-ikel, u biex jiżgura l-funzjonament effettiv tas-suq intern, l-imluħa minerali li jiżdiedu mal-ilma ppreparat għall-finijiet ta’ standardizzazzjoni ma għandhomx jitqiesu bħala addittivi u għaldaqstant ma għandhomx jidħlu fil-kamp ta’ applikazzjoni ta’ dan ir-Regolament.

(8) L-addittivi tal-ikel kollha li bħalissa huma awtorizzati huma suġġetti għall-valutazzjoni mill-ġdid mill-Awtorità skont ir-Regolament tal-Kummissjoni (UE) Nru 257/2010 (6) li jistabbilixxi programm għar-rivalutazzjoni tal-addittivi tal-ikel approvati. Il-valutazzjoni mill-ġdid tal-addittivi tal-ikel qed issir skont il-prijoritajiet stipulati f'dan ir-Regolament.

(9) F'Jannar 2008, l-Awtorità adottat opinjoni dwar il-lycopene (7) fejn waslet għal Doża Aċċettabbli ta’ Kuljum (ADI) ta’ 0,5 mg/kg bil-piż/kull jum għal-lycopene (E 160d) mis-sorsi kollha u li d-doża potenzjali tista' taqbeż l-ADI, partikolarment fil-każ tat-tfal. Għalhekk, l-użu tal-lycopene biex jagħti kulur fl-ikel għandu jkun ristrett.

(10) F'Settembru 2009, l-Awtorità adottat l-opinjonijiet xjentifiċi dwar l-FCF isfar ta’ nżul-ix-xemx (E 110) (8), l-isfar tal-kinolina (E 104) (9) u l-ponceau 4R (E 124) (10). Abbażi tal-istima tal-esponiment mid-dieta li tinsab fl-opinjonijiet xjentifiċi, l-Awtorità kkonkludiet li, fil-każ tal-isfar tal-kinolina u tal-ponceau 4R fil-livelli massimi tal-użu, l-istimi fil-perċentili medji u għoljin dwar l-inġestjoni ġeneralment jaqbżu l-ADI. L-esponiment għall-isfar ta’ nżul ix-xemx jista' wkoll ikun għoli wisq, partikolarment għat-tfal ta’ bejn is-sena u l-10 snin. L-istimi dwar l-inġestjoni huma kkalkulati abbażi tal-livelli ta’ użu mogħtija mill-industrija tal-ikel fl-2009. Il-Kummissjoni qiegħda tirrevedi l-użi awtorizzati u l-livelli tal-użu kurrenti biex tivverifika li l-esponiment għal dawn is-sustanzi mhuwiex ta’ perikolu għall-konsumaturi u biħsiebha tipprepara proposta ġdida bil-livelli riveduti sa Lulju 2011.

(11) Fl-opinjoni tagħha dwar in-Nuqqas ta’ periklu tal-aluminju mill-inġestjoni fl-ikel, adottata fit-22 ta’ Mejju 2008, l-Awtorità kkonkludiet li l-esponiment jista' jkun wisq għoli f'parti sinifikanti tal-popolazzjoni Ewropea. L-Awtorità ma setgħetx tikkonkludi dwar is-sorsi speċifiċi li jikkontribwixxu għall-kontenut ta’ aluminju ta’ xi ikel partikolari, bħalma huma l-ammont li jkun hemm inerenti, il-kontributi mill-użu tal-addittivi tal-ikel, u l-ammonti li jiġu rrilaxxati fl-ikel waqt l-ipproċessar u l-ħżin mill-fojls, il-kontenituri jew għodod tal-kċina li jkun fihom l-aluminju. Biex jitnaqqas l-esponiment għall-aluminju, l-użu ta’ ċerti addittivi mal-ikel li jkun fihom l-aluminju għandu jiġi ristrett. Il-Kummissjoni qiegħda tipprepara l-miżuri biex tillimita l-esponiment għall-addittivi li fihom l-aluminju u biħsiebha tipprepara proposta bil-livelli riveduti sa Settembru 2011.

(12) Il-partijiet interessati ntalbu jipprovdu l-informazzjoni dwar l-użu u l-ħtieġa li jintużaw il-koloranti tal-ikel kif elenkati fl-Anness V għad-Direttiva 94/36/KE. Xi wħud minn dawk il-koloranti tal-ikel issa mhumiex użati f'uħud mill-kategoriji tal-ikel elenkati f'dan l-Anness. Iżda xi wħud minn dawk il-koloranti awtorizzati għandhom jinżammu fil-lista għaliex jista' jkun li jkun hemm bżonnhom biex jissostitwixxu jew jissostitwixxu parzjalment xi koloranti li jqajmu t-tħassib tal-Awtorità waqt ir-rivalutazzjoni. F'dan l-istadju, l-għadd ta’ koloranti tal-ikel awtorizzati jista' jitnaqqas f'dawn il-kategoriji tal-ikel li ġejjin: ġobon ipproċessat b'togħmiet miżjuda; priservi ta’ frott aħmar; pejst tal-ħut u tal-krustaċji; krustaċji msajrin minn qabel u ħut iffumikat.

(13) Il-kolorant tal-ikel etil ester tal-beta-apo-8-aċtu karoteniku (C 30) (E 160f) ma għadux jingħata mill-manifattur u r-rivalutazzjoni ta’ din is-sustanza mill-Awtorità ma għadhiex appoġġata mill-operaturi kummerċjali. Għaldaqstant, dan l-addittiv ma għandux jiġi inkluż fil-lista tal-Unjoni.

(14) L-użu tal-kolorant tal-ikel kantaksantin (canthaxanthin) (E 161g) huwa awtorizzat biss fis-“Saucisses de Strasbourg”. Il-Kummissjoni ġiet infurmata li dan il-kolorant tal-ikel ma għadux jintuża. Għalhekk, l-awtorizzazzjoni għall-użu ta’ dan l-addittiv fis-Saucisses de Strasbourg ma għandhiex tkun inkluża fil-lista tal-Unjoni. Iżda d-Direttiva 2009/35/KE tal-Parlament Ewropew u tal-Kunsill tat-23 ta’ April 2009 dwar materji koloranti li jistgħu jiżdiedu ma’ prodotti mediċinali (11) tistipula li l-Istati Membri ma għandhomx jawtorizzaw ebda sustanzi koloranti ħlief dawk koperti fl-Anness I għad-Direttiva 94/36/KE biex jingħata kulur lil prodotti mediċinali għall-użu mill-bniedem jew għall-użu veterinarju. Il-kantaksantin bħalissa qed jintuża f'xi prodotti mediċinali. Dan l-addittiv għalhekk għandu jibqa' fil-lista ta’ addittivi awtorizzati.

(15) Ir-Regolament tal-Kummissjoni (KE) Nru 884/2007 tas-26 ta’ Lulju 2007 dwar miżuri ta’ emerġenza li jissospendu l-użu ta’ E 128 Aħmar 2Ġ bħala kulur alimentari (12) ssospenda l-użu ta’ dan il-kolorant u t-tqegħid fis-suq ta’ ikel li fih dan il-kolorant. Għaldaqstant, l-Aħmar 2Ġ (E 128) ma għandux jiġi inkluż fil-lista tal-Unjoni.

(16) Waqt ir-rivalutazzjoni li saret mill-Awtorità deher li l-kolorant tal-ikel, il-kannella FK (E 154) li hu awtorizzat biss għall-użu fil-Kippers, ma għadux jintuża. L-Awtorità ma setgħetx tasal għal konklużjoni dwar is-sikurezza ta’ din is-sustanza waqt ir-rivalutazzjoni tagħha minħabba n-nuqqasijiet fid-dejta disponibbli dwar it-tossiċità (13). Għaldaqstant, dan l-addittiv ma għandux jiġi inkluż fil-lista tal-Unjoni.

(17) L-aġent kontra t-tgħaqqid, id-dijossidu tas-silikon (E 551) fil-preżent huwa awtorizzat skont id-Direttiva 95/2/KE għal għadd ta’ użi differenti. Dan l-addittiv tal-ikel ingħata Doża Aċċettabbli ta’ Kull Jum (Acceptable Daily Intake, ADI) “mhux speċifikata” mill-Kumitat Xjentifiku dwar l-Ikel fl-opinjoni tiegħu tat-18 ta’ Mejju 1990 (14). Hemm ħtieġa teknoloġika li l-użi ta’ dan l-addittiv jiżdiedu għal livell ogħla minn dak awtorizzat fil-preżent għas-sostituti tal-melħ. Dan l-użu jibbenefika lill-konsumaturi billi jipprovdi għall-bejgħ sostituti tal-melħ li ma jagħqdux f'pajjiżi Ewropej fejn hemm is-sħana u l-umdità, peress li bħalissa t-tgħaqqid jirriżulta f'diffikultà tal-użu u ta’ sikwit is-sostituti tal-melħ ma jkunu jistgħu jintużaw xejn. Għalhekk, jixraq li jiġi awtorizzat limitu massimu ogħla għas-sostituti tal-melħ.

(18) L-Awtorità assessat l-informazzjoni dwar is-sikurezza tal-kopolimeru bażiku tal-metakrilat bħala kimika tal-igglejżjar/tal-kisi fis-supplimenti solidi tal-ikel. Fl-opinjoni tagħha tal-10 ta’ Frar 2010, l-Awtorità kkonkludiet li dan l-użu ma jagħtix lok għat-tħassib mil-lat ta’ sikurezza peress li l-kopolimeru bażiku tal-metakrilat kważi ma jiġix assorbit mill-kanal gastrointestinali wara l-amministrazzjoni orali. Dan l-addittiv għandu rwol teknoloġiku li jipproteġi n-nutrijenti diversi mil-likwidi u jaħbi t-togħma tagħhom u fl-istess ħin jippermetti rilaxx malajr tan-nutrijenti fl-istonku. Għalhekk jixraq li l-kopolimeru bażiku tal-metakrilat jiġi awtorizzat bħala kimika tal-igglejżjar/tal-kisi fis-supplimenti solidi tal-ikel kif iddefinit fl-Artikolu 2 tad-Direttiva 2002/46/KE tal-Parlament Ewropew u tal-Kunsill (15) f'doża ta’ 100 000 mg/kg. Dan l-addittiv ġdid tal-ikel għandu jiġi assenjat in-numru E ta’ E 1205.

(19) Jeħtieġ li jiġi rregolat l-użu ta’ addittivi f'sustanzi dolċifikanti tal-mejda kif iddefiniti fil-punt (g) tal-Artikolu 3(2) tar-Regolament (KE) Nru 1333/2008. Dawk il-preparati li fihom id-dolċifikanti permessi huma maħsubin biex jinbiegħu lill-konsumatur aħħari bħala sostituti taz-zokkor. Il-bżonn ta’ addittivi jista' jvarja skont il-forom differenti li jkunu ppreżentati fihom: forom ta’ likwidi, ta’ trab jew ta’ pilloli.

(20) It-trasferiment tal-addittivi tal-ikel għall-Anness II tar-Regolament (KE) Nru 1333/2008 għandu jitqies li hu lest skont l-Artikolu 34 ta’ dan ir-Regolament mid-data tal-applikazzjoni tal-emendi introdotti b'dan ir-Regolament. Sa dak iż-żmien, id-dispożizzjonijiet tal-Artikolu 2(1), (2) u (4) tad-Direttiva 94/35/KE, tal-Artikolu 2(1) sa (6) u (8) sa (10) tad-Direttiva 94/36/KE u l-Artikoli 2 u 4 tad-Direttiva 95/2/KE u l-Annessi għal dawn id-Direttivi għandhom jibqgħu japplikaw.

(21) L-użi preżenti tal-addittivi koperti mill-Artikoli 6, 7 u 8 tar-Regolament (KE) Nru 1333/2008 ma għandhomx jiġu affettwati bit-trasferiment tagħhom għal fuq il-lista tal-Unjoni. Iżda għandu jingħata perjodu tranżizzjonali li jippermetti lill-operaturi kummerċjali li jikkonformaw mad-dispożizzjonijiet ta’ dan ir-Regolament.

(22) Jeħtieġ li tiġi ċċarata l-eċċezzjoni għall-prinċipju tat-trasferiment f'ikel kompost ieħor minbarra kif inhi msemmija fl-Anness II kif stipulat fil-punt (a) tal-Artikolu 18(1) tar-Regolament (KE) Nru 1333/2008. Fl-Artikolu 3 tad-Direttiva 95/2/KE u fl-Artikolu 3 tad-Direttiva 94/36/KE din l-eċċezzjoni hija applikata għall-ikel li issa huwa elenkat fit-Tabelli 1 u 2 rispettivament. F'ikel ieħor kompost li qiegħed fil-kategoriji elenkati fil-parti E (bħalma huma s-sopop, iz-zlazi, l-insalati eċċ) il-prinċipju tat-trasferiment għandu jkompli japplika.

(23) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,

ADOTTAT DAN IR-REGOLAMENT:

Artikolu 1

Emenda għar-Regolament (KE) Nru 1333/2008

L-Annes II tar-Regolament (KE) Nru 1333/2008 huwa sostitwit bit-test fl-Anness ta’ dan ir-Regolament.

Artikolu 2

Dispożizzjonijiet tranżizzjonali

1. L-Anness II għar-Regolament (KE) Nru 1333/2008, kif emendat minn dan ir-Regolament għandu jgħodd mill-1 ta’ Ġunju 2013.

2. B'deroga għall-paragrafu 1, l-entrati li ġejjin fl-Anness II għar-Regolament (KE) Nru 1333/2008, kif emendat minn dan ir-Regolament għandhom jgħoddu mid-data tad-dħul fis-seħħ ta’ dan ir-Regolament:

(a) fil-punt 3 tal-Parti B, l-entrata dwar il-kopolimeru bażiku tal-metakrilat (E 1205);

(b) fil-punt 12.1.2 tal-Parti E, l-entrata dwar l-użu tad-dijossidu tas-silikon (E 551) fis-sostituti tal-melħ;

(c) fil-punt 17.1 tal-Parti E, l-entratura dwar l-użu tal-kopolimeru bażiku tal-metakrilat (E 1205) fis-supplimenti tal-ikel taħt forma solida.

3. L-Artikolu 2(1), (2) u (4) tad-Direttiva 94/35/KE, l-Artikolu 2(1) sa (6), (8), (9) u (10) tad-Direttiva 94/36/KE u l-Artikoli 2 u 4 tad-Direttiva 95/2/KE u l-Annessi għal dawn id-Direttivi għandhom jieqfu japplikaw mill-1 ta Ġunju 2013.

4. B'deroga għall-paragrafu 3, l-entrata fl-Anness IV għad-Direttiva 95/2/KE dwar l-użu tad-dijossidu tas-silikon (E 551) fis-sostituti tal-melħ għandhom jieqfu japplikaw mid-data tad-dħul fis-seħħ ta’ dan ir-Regolament.

5. Ikel imqiegħed fis-suq b'mod legali qabel l-1 ta’ Ġunju 2013 iżda li ma jikkonformax ma’ dan ir-Regolament jista' jibqa' jinbiegħ sad-data ta’ durabbiltà minima tiegħu jew sad-data sa meta jista' jintuża.

Artikolu 3

Ir-Regolament tal-Kummissjoni (KE) Nru 884/2007 huwa rrevokat mill-1 ta’ Ġunju 2013.

Artikolu 4

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, il-11 ta’ Novembru 2011. Għall-Kummissjoni Il-President José Manuel BARROSO

(1) ĠU L 354, 31.12.2008, p. 16.

(2) ĠU L 237, 10.9.1994, p. 3.

(3) ĠU L 237, 10.9.1994, p. 13.

(4) ĠU L 61, 18.3.1995, p. 1.

(5) GSFA, Codex STAN 192-1995.

(6) ĠU L 80, 26.3.2010, p. 19.

(7) EFSA Journal 2008; 674, p. 1.

(8) EFSA Journal 2009; 7(11):1330.

(9) EFSA Journal 2009; 7(11):1329.

(10) EFSA Journal 2009; 7(11):1328.

(11) ĠU L 109, 30.4.2009, p 10.

(12) ĠU L 195, 27.7.2007, p. 8.

(13) EFSA Journal 2010; 8(4):1535.

(14) Opinion of the Scientific Committee for Food on First Series of Food Additives for various technological functions, Reports of SCF (25th series, 1991).

(15) ĠU L 183, 12.7.2002, p. 51.